O‘zbekiston Bandlik va mehnat munosabatlari vazirligi “Ozodlik”ga javob qaytardi

“Ozodlik”da e’lon qilingan “Paxta-2018: Ishchilar paxtada, imom, otinoyi va dasturxonchilar terim otryadlari tuzmoqda” nomli maqolada O‘zbekiston bo‘ylab tashkil etilayotgan terim otryadlari haqida rasmiy ma’lumot berilmaganligi aytilgan edi. Shu munosabat bilan O‘zbekiston Bandlik va mehnat munosabatlari vazirligi bu yilgi paxta terimida birinchi marta tashkil etilayotgan terim otryadlari haqidagi ma’lumotlarni ma’lum qildi.

1. Paxta mavsumida terim otryadlarini tashkil etish O‘zbekiston Vazirlar Mahkamasining 30-avgustdagi “2018-yil hosili paxta xom ashyosini yig‘ib-terib olish ishlarini uyushqoqlik bilan tashkil etish chora-tadbirlari to‘g‘risida”gi qarori hamda joriy yil 5-sentabrda bosh vazir Abdulla Aripov boshchiligida paxta terimi bo‘yicha o‘tkazilgan videoselektr Bayonnomasi asosida amalga oshirildi.
2. Terim otryadi, bu — paxta hosilini yig‘ib-terib olish maqsadida ko‘ngilli terimchilar tomonidan tashkil etilgan birlashgan jamoadir. Ko‘ngilli deb 18 yoshdan katta, muayyan mehnat bilan band bo‘lmagan ishga layoqatli, vaqtincha ishsiz, ayrim hollarda mehnat resurslari yetmagan hududga boshqa hududlardan kelib terimda ishtirok etish istagini bildirgan aholi tushuniladi. Terim otryadlari mahalla faollari hamda aholining taklif va tavsiyalari asosida kamida 80 nafardan 100 nafargacha ko‘ngilli terimchilardan iborat bo‘ladi. Terim otryadlarining faoliyati kunlik paxta terimini tashkil qilish asosida amalga oshiriladi. “Terim otryadi” paxta terimining sifatli tashkil etilishi va hosilning terib topshirilishini, majburiy mehnat va voyaga yetmaganlar mehnatining taqiqlangan shakllariga jalb etmaslik bo‘yicha qonun talablariga rioya etilishini, terim puli tarqatilgandan so‘ng terimchilar tomonidan imzolangan ro‘yxatning bir nusxasini buyurtmachiga taqdim etilishini ta’minlashi zarur.
3. Terim otryadi rahbarligiga nomzodlar aholi orasida obro‘-e’tiborga, ish tajribasiga va tashkilotchilik qobiliyatiga ega mahalla faollari orasidan saylanadi. Otryad rahbari taqdim etgan to‘lov vedomostiga asosan otryadga biriktirilgan bank xodimi tomonidan terimchilarga mehnat haqi (terim puli) tarqatiladi. Terim otryadi rahbarining asosiy majburiyatlariga
4. Mavsum davomida otryad rahbarlariga otryad tomonidan terilgan 80 tonna paxta xom ashyosi uchun 1 million so‘m va 80 tonnadan oshgan har bir tonna paxta uchun 50 ming so‘mdan mehnat ish haqi to‘lanadi. Bunda, terim otryadi tomonidan mavsum davomida 80 tonnadan kam paxta tergan taqdirda, ularga ish haqi amalda tergan paxta xom ashyosi miqdoriga mutanosib ravishda to‘lab beriladi. Tashkil etiladigan terim otryadlari rahbarlariga belgilangan ish haqining kamida 40 foizi oldindan to‘lov tartibida beriladi. To‘lov naqd shaklda amalga oshiriladi.
“Eslatib o‘tamiz, paxta terimida qatnashish faqatgina fuqarolarning o‘z ixtiyorlariga ko‘ra amalga oshiriladi”, — deyiladi vazirlik bayonotida.